**Eksempler på kommuneplanretningslinjer vedr. klimatilpasning**

Som en hjælp/inspiration til kommunerne i forbindelse med udarbejdelsen af klimatilpasningsplanerne, har Naturstyrelsen samlet de kommunale klimatilpasningsplaner, som foreligger på nuværende tidspunkt. Alle vedtagne klimatilpasningsplaner kan findes her: <http://www.klimatilpasning.dk/kommuner/planer.aspx>

Derudover har Naturstyrelsen samlet samtlige eksempler på retningslinjer vedr. klimatilpasning fra kommuneplanerne, se nedenfor. Naturstyrelsen har ikke vurderet disses indhold eller hensigtsmæssighed.

Eksemplerne på retningslinjer er inddelt på følgende måde:

1. Retningslinjer som omhandler kommunerenes risikokortlægning
2. Retningslinjer som omhandler indsats / prioritering af indsatsen
3. Generelle retningslinjer om klimatilpasning / generelle rammer for lokalplanlægning vedr. klimatilpasning.

**Ad 1. Retningslinjer som omhandler kommunerenes risikokortlægning**

En detaljeret kortlægning af oversvømmelsesrisikoen indenfor de relevante risikoområder skal gennemføres inden 2015.

Aalborg Kommune

**Ad 2: Retningslinjer som omhandler indsats / prioritering af indsatsen**

Klimahensyn skal indarbejdes i planlægningen for de 13 fokusområder ifølge klimatilpasningsplanen.

Gladsaxe Kommune

Kommuneplanen følges op af en klimatilpasningsplan, der nærmere beskriver hvor, hvordan og hvornår, der skal ske klimatilpasning.

Gladsaxe Kommune

Kommunen gennemfører endvidere klimatiltag i de anlægsprojekter, der vurderes egnede.

Gladsaxe Kommune

I perioden 2014-2017 gennemfører kommunen klimatiltag i Buddinge og Bagsværd

Gladsaxe Kommune

I perioden 2018-2040 gennemfører kommunen klimatiltag efter en nærmere planlægning i de øvrige fokusområder.

Gladsaxe Kommune

Ved udpegning af fremtidige mulige vådområder skal klimarisikoen for oversvømmelser indarbejdes således, at områder med stor risiko prioriteres.

Aalborg Kommune

For kyststrækninger, der som følge af klimaændringer vil opleve en forøget risiko for oversvømmelse, skal der i forbindelse med enhver ny aktivitet udarbejdes en detaljeret klimarisikovurdering inden de nødvendige tilladelser kan gives. Den skal bl.a. omfatte økonomiske risici, konsekvenser for naturen og muligheder for at styrke den biologiske mangfoldighed.

Aalborg Kommune

Udledninger af overfladevand i forbindelse med kraftig nedbør skal ske til robuste områder, hvor vandet ikke giver anledning til øget miljø- og naturbelastning**.**

Aalborg Kommune

Der kan ske lokal håndtering af regnvand på udvalgte veje under skybrud.

Gladsaxe Kommune

Der skal udpeges områder, som kan anvendes til aflastning af regnvand fra kloaksystemet i forbindelse med ekstrem regn indenfor de relevante risikoområder.

Aalborg Kommune

Ved byggemodning skal der beskrives en beredskabsplan for oversvømmelse på terræn i området.

Greve Kommune

Der skal gennemføres detaljerede jordbundsundersøgelser før der etableres infiltrationsanlæg i et byområde.

Greve Kommune

Ved fortætning i byområder skal det dokumenteres, at fortætningen ikke giver øget risiko for oversvømmelser. Alternativt skal der etableres foranstaltninger, som sikrer, at risikoen ikke øges.

Greve Kommune

Ved byggeri indenfor de 6 fokusområder skal der for byggeri under kote 2,5 foretages en klimasikring. Klimasikringen vil variere fra byggeri til byggeri.

Aalborg Kommune

Ved planlægning af fremtidige infrastrukturanlæg skal klimarisikoen for oversvømmelser indarbejdes, således at områder med stor risiko prioriteres.

Aalborg Kommune

Borgerrelateret informationskampagne iværksættes i risikoområderne.

Aalborg Kommune

Etablering af nye eller ændringer af eksisterende aflastninger fra overløbsbygværker skal medvirke til, at vandområder som er udpeget til god økologisk tilstand ikke påvirkes som følge af klimaændringerne.

Aalborg Kommune

Udbygninger og ændringer af kloaksystemet skal ske på sådan en måde, at der ikke sker en forøgelse af aflastninger eller risiko herfor som følge af klimaændringerne.

Aalborg Kommune

Aflastninger fra overløbsbygværk skal løbende reduceres med henblik på at reducere overløb de steder hvor belastningerne er størst og vandområderne mest sårbare.

Aalborg Kommune

Spildevandsanlæg, herunder renseanlæg skal sikres imod at bidrage til forurening af recipienten ved skybrud.

Region Midtjylland

Lokaliseringsmuligheder for driftsbygninger og driftsanlæg til store husdyrbrug skal identificeres som grundlag for en udvikling af en strategi for, hvor der i forbindelse med klimaændringer fortsat kan etableres intensiv landbrugsproduktion**.**

Aalborg Kommune

I planlægningen af nye byområder, bygninger og anlæg skal regnvand så vidt muligt nyttiggøres eller afledes lokalt.

Gladsaxe Kommune

Mulig opdeling af risikoområder:

* Arealer der håndteres i planperioden på grund af høj risiko eller store konsekvenser
* Arealer som må håndteres efter planperioden på grund af risiko for en hændelse, der forventes at have væsentlige konsekvenser eller langsigtet stigende risiko
* Arealer som kan afværge nedstrøms hændelser – indgår i handlingsplanen, der skal indledes samarbejde med relevante parter
* Områder med begrænset eller ingen risiko

Region Midtjylland

Udpegende lavbundsarealer, herunder landbrugspligtige arealer, der kan genoprettes til vådområder, skal inden detaljeret planlægning indgå i en samlet vurdering af disse arealers egnethed som buffer for tilbageholdt/forsinket vand.

Region Midtjylland

I kommuneplanen tænkes klimaændringer ind i byplanlægningen, så der f.eks. ikke planlægges byudvikling i områder, der på sigt vil have en stor risiko for at blive oversvømmet indenfor de relevante fokusområder.

Aalborg kommune

I forbindelse med planlægning indenfor risikoområderne skal de nødvendige behov for klimatilpasning identificeres.

Greve Kommune

I områder der er oversvømmelsestruede og allerede i dag er byudviklet, skal nyt byggeri tilgodese et krav om hævet sokkelhøjde på grundlag af en konkret vurdering af oversvømmelsesrisiko og værdi.

Aalborg Kommune

I kommuneplanen skal der fastlægges principper for hvordan kyster, ådale og anden værdifuld natur, der påvirkes af klimaændringer bedst beskyttes, således at også målene om at standse tilbagegangen i biodiversiteten tilgodeses.

Aalborg Kommune

Der kan ske lokal afledning af regnvand til grønne friarealer og vandområder under skybrud.

Gladsaxe Kommune

For at begrænse vandmængderne der tilledes kloaksystemerne skal alt planlægning fra 2011 redegøre for hvordan den forholder sig til, at regnvandet afledes lokalt (LAR), hvor udgangspunktet er LAR-kataloget med eksempelvis brug af vandet som en gevinst for byens rum eller ved forsinkelse.

Aalborg Kommune

**Ad 3: Generelle retningslinjer om klimatilpasning eller generelle rammer for lokalplanlægning vedr. klimatilpasning (mhp. udarbejdelse af klimalokalplaner)**

Friluftsanlæg anlægges multifunktionelt, så de ud over deres primære funktion kan fungere som reservoir for vand i forbindelse med skybrud.

Region Midtjylland

Regnvand skal, hvor det er muligt, indgå rekreativt i byens rum.

Gladsaxe Kommune

Løsninger til at håndtere regnvand, som for eksempel regnvandsbede, grøfter og grønne tage, skal så vidt muligt være synlige i bybilledet.

Gladsaxe Kommune

Regnvandet skal ind i det naturlige kredsløb og indgå i grønne løsninger og ledes hen, hvor det ikke gør skade.

Gladsaxe Kommune

Regnvandet skal være synligt i bybilledet og i naturen, hvor det er muligt, og være med til at øge den naturmæssigt og rekreative værdi.

Gladsaxe Kommune

At kommunen gennem klimatilpasning forebygger skader i rette tid, er omkostningseffektiv og undgår fejlinvesteringer.

Københavns Kommune

At klimatilpasningsinitiativer hviler på det bedste faglige grundlag og løbende tilpasses nye prognoser og den faktiske udvikling.

Københavns Kommune

Lokalplaner skal indeholde krav om decentral håndtering af regnvand herunder LAR, forsinkelse og befæstelsesgrad.

Aalborg Kommune

Ved nybyggeri, større renoveringer og befæstning af større arealer skal det sikres, at vand kan løbe hen og opsamles der, hvor det gør mindst skade.

Albertslund Kommune

Rent overfladevand fra eksempelvis tagarealer, bør der hvor det er muligt, afledes til nedsivning eller opsamles til vandingsformål eller lignende.

Solrød Kommune

Regnvand fra større befæstede arealer skal renses via sandfang og oliudskillere inden udledning til vandområder eller nedsivning. Dog kan regnvand fra tagflader og befæstede arealer uden speciel forureningsrisiko udledes eller nedsives lokalt efter gennemløb af et sandfang. Al udledning eller nedsivning af regnvand kan kun ske efter tilladelse fra kommunen.

Albertslund Kommune

Ved planlægning af nye infrastrukturanlæg og vedligeholdelse af eksisterende anlæg skal der så vidt muligt tages højde for fremtidige klimaforandringer, som kan forventes i anlæggets levetid. Udover anlæggenes linjeføring og indplacering i terrænet vil dette skulle sikres gennem tilstrækkelige afvandingssystemer.

Aalborg Kommune

Der skal arbejdes på at få et større samarbejde mellem statslig og kommunalt niveau. Gennem øget samarbejde kan det afklares hvor opgaverne i forhold til at klimasikre Danmark ligger.

Aalborg Kommune

Ved nybyggeri kan der efter en konkret vurdering stilles krav om genbrug af regnvand til toiletskyl og tøjvask.

Frederiksberg Kommune

Ved nybyggeri skal tage med en taghældning på 30 grader eller derunder etableres som grønne beplantede tage/taghaver samt opholdsarealer i øvrigt, dog under hensyntagen til arkitektur, brandkrav mv.

Frederiksberg Kommune

Ved nybyggeri må befæstelsesgraden på den enkelte ejendom ikke overstige afløbskoefficienterne angivet i spildevandsplanen. Kravene kan dog fraviges, hvis der udføres andre klimatilpasningstiltag, som kompenserer for afledningen af regnvand.

Frederiksberg Kommune

I lokalplanlægningen skal der fremover indarbejdes afløbskoefficienter for de pågældende områder i overensstemmelse med kommunens spildevandsplan.

Solrød Kommune

Tilledning af regnvand til kloaksystemet begrænses ved nybyggeri og store ombygninger ved indførelse af decentrale løsninger, hvor det er muligt.

Aalborg klimatilpasningsstrategi

Krav til klimasikring af nybyggeri hvor oversvømmelsesrisikoen er størst, som f.eks. krav om grønne tage og minimum sokkelhøjde.

Gladsaxe Kommune

Højst XX m2 af en ejendoms grundareal må være belagt med bygninger eller faste belægninger for at sikre, at regnvandet kan afledes på egen grund.

Gladsaxe Kommune

Inden for indvindingsoplande til almene vandværker hvor grundvandsstanden bliver overflade-nær, som følge af klimaændringer, må spildevand ikke nedsives og skal bortledes via kloak.

Aalborg Kommune

Udbringning af spildevandsslam skal undgås inden for områder med drikkevandsinteresser.

Aalborg klimatilpasningsstrategi